કોડિયાવાડા ગામ આજે અહીંના યુવાનોના કારણે ગુજરાત આખામાં નામના મેળવી ચૂક્યું છે પણ તેનાથી સરકારીતંત્રને કોઈ ફરક પડતો ન હોય તેવું સ્પષ્ટ લાગે છે, કારણ કે આટલા બધા યુવાનો સૈન્યમાં જોડાયેલા હોવા છતાં અહીં નિયમિત પ્રેક્ટિસ કરી શકાય તેવી ચોક્કસ કોઈ જગ્યા નથી. સૈન્યમાં જોડાવા માગતા દરેક યુવકે જાતે જ તૈયારીઓ કરવી પડે છે. ગામના નિવૃત્ત આર્મીમેનો આ યુવાનોને જરૂરી માર્ગદર્શન આપે છે. આટલાં વર્ષોમાં આ જ રીતે આ ગામના યુવાનો જાતમહેનત કરીને જ આર્મીમાં જોડાયા છે. તેમની સફળતામાં સરકારીતંત્રનો લેશમાત્ર ફાળો નથી. સેનામાં ભરતી માટેનું યોગ્ય ટ્રેનિંગ સેન્ટર બનાવવાની ગામના નિવૃત્ત આર્મીમેનો અનેક વાર રજૂઆત કરી ચૂક્યા છે પણ હજુ સુધી સરકાર તરફથી કોઈ સકારાત્મક જવાબ આવ્યો નથી.